খুলনায় এবার ৪ লাখ ৯৩ হাজার ভোটার একজন মেয়র ও ৪১ জন কাউন্সিলরকে বেছে নেবেন। ২০১৩ সালেও তাঁরা নিয়েছিলেন। তখনো আওয়ামী লীগ ক্ষমতায় ছিল এবং খুলনাবাসী বিএনপি-সমর্থিত প্রার্থীকেই বেছে নিয়েছিলেন। এবার কাকে বেছে নেবেন-এই জল্পনাই মানুষের মনে। খুলনায় ভোটার কম হলেও দেশের তৃতীয় বৃহত্তম নগরী। লোকসংখ্যা পনের লাখের মতো। স্থানীয়রা জানান, খুলনায় যাঁরা থাকেন, তাঁদের অনেকেই আশপাশের উপজেলার মানুষ। তাঁরা শহরের ভোটার হয়ে নিজ নিজ এলাকায় ভোটার হন। এ কারণে ভোটার সংখ্যা তুলনামূলক কম। কয়েক বছর আগে প্রথম আলোর বিশেষ প্রতিনিধি শিশির মোড়ল খুলনায় জনসংখ্যা কমছে বলে একটি রিপোর্ট করেছিলেন। এর মূলে ছিল জলবায়ু পরিবর্তন, লবণাক্ততা ও শিল্পকারখানা বন্ধ হয়ে যাওয়া। সেই অবস্থা থেকে খুলনা বেরিয়ে আসতে পেরেছে। এটি আশার দিক। খুলনা এলাকায় এখন অনেক উন্নয়নমূলক কাজ হচ্ছে। মোংলা বন্দর সচল হওয়ার পর এই অঞ্চলে অর্থনীতির গতি বেড়েছে। নতুন নতুন শিল্পকারখানাও গড়ে উঠেছে।